钦定古今图书集成/明伦汇编/官常典/第767卷 > 毕构
## 钦定古今图书集成/明伦汇编/官常典/第767卷 > 毕构

按《唐书》本传，“构字隆择，河南偃师人。六岁能为文。及
冠，擢进士第，补金水尉，迁九陇主簿。居亲丧，毁棘甚，
已除，犹屏处丘园。武后召为左拾遗。神龙初，迁中书
舍人。敬晖等表诸武不宜为王，构当读表，抗声析句，
左右皆晓知。三思疾之，出为润州刺史，政有惠爱。徙
卫、同、陕三州，迁益州府长史。景龙末，召为左御史大”
夫。会平诸韦，治其党，衣冠多坐构详比重轻，皆得其
情。时李杰为河南尹，与构皆一时选，世谓“毕李。”封魏
县男。复为益州长史，按察剑南，振弊柅私，号为清严。
睿宗嘉构修絜独行，有古人风。其治术又为诸使最乃赐玺书袍带。再迁吏部尚书，并遥领益州长史，徙
广州都督。元宗立，授河南尹，进户部尚书。久之，移疾，
帝手疏《医方》赐之。当时以户部为凶官，遽改太子詹
事，冀其愈。会卒，赠黄门监，谥曰景。始，构丧继母，而二
妹襁褓，身鞠养至成人，妹为构服三年。